
ОБЩИНА ПИРДОП - СОФИЙСКА ОБЛАСТ

2070 град Пирдоп, пл. „Тодор Влайков” №2; тел.: 07 181/52 42, факс: 07 181/57 01;

www.pirdop.bg;  е-mail: obshtina@pirdop.egov.bg 


НАРЕДБА

за условията и реда за поддържане и използване на прилежащата площ към 
сгради в режим на етажна собственост в квартали с комплексно застрояване

(приета с решение № 16/25.02.2010 г. на ОбС - Пирдоп; изм.  с Решение № 127/25.09.2025 г. на ОбС – Пирдоп)

Глава първа
Общи разпоредби


Чл.1. (1) С тази наредба се определят условията и реда за поддържане и използване на обособената прилежаща площ към съществуващи сгради в режим на етажна собственост в квартали с комплексно застрояване, т.ч. и при преструктуриране на квартали с комплексно застрояване, когато прилежащите площи не може да се урегулират като поземлени имоти по смисъла на чл.21 от Наредба № 7 от 2003 год. за правила и нормативи за устройство на отделните видове територии и устройствени зони.

(2) Наредбата определя отношенията между етажните собственици и обитателите на имоти в сгради в режим на етажна собственост и общинската администрация по повод  установяването, поддържането и контрола по спазването на предназначението и реда за използване на прилежащата площ. 

Чл.2. (1) Предназначението на прилежащата площ, определено с решение на общото събрание на етажната собственост се разглежда от Общинския експертен съвет по устройство на територията (ОбЕСУТ), който постановява решение.

(2) В случаите, когато прилежащата площ се обособява по инициатива на кмета на общината, предназначението се определя от ОбЕСУТ по предложение на главния архитект. 
(3) Не може да се променя предназначението на озеленени площи и озеленени връзки между тях. 
(4) Приоритетите при определяне предназначението на прилежащата площ се подреждат в следния ред: 
1. зелена площ;

2. детски площадки, площадки за игра и кътове за отдих;

3. спортни съоръжения;

4. паркоместа.  
Чл.3. (1) Предоставянето на прилежаща площ на етажната собственост се извършва със заповед на кмета на общината, придружена от копие (извадка) от действащия регулационен/ подробен устройствен план (ПУП) на квартала, от кадастрален план/ кадастрална карта, връчена на Председателя на Управителния съвет/ Управителя на етажната собственост, въз основа на заявление, внесено в общинската администрация от заинтересуваните лица по Приложение № 1 към тази наредба. 
(2) Заповедта по ал.1 може да се впише в публичния регистър на сградите в режим на етажна собственост.

(3) Проверяването на информацията в заявленията за определяне на прилежаща площ по чл.2, ал.2 от Наредба № 6 от 18 септември 2009 год. на Министерство на регионалното развитие и благоустройството се извършва от оправомощено със заповед на кмета длъжностно лице. 
(4) Определената прилежаща площ се маркира по подходящ начин от оправомощено/ оправомощени със заповед на кмета длъжностно лице/ длъжностни лица от отдел “Устройство на територията, общинска собственост, търговия и селско стопанство, етнически и демографски въпроси и връзки с обществеността”, както следва:  
1. върху трайна асфалтова (циментова) настилка – с единична непрекъсната линия с бяла боя, други обозначителни знаци или по друг подходящ начин;

2. върху озеленени площи – с различен цвят по бордюр, други обозначителни знаци или по друг подходящ начин.
Глава втора
Права и задължения на етажните собственици при използването 
и поддържането на прилежащата площ


Чл.4. Забранява се използването на прилежащата площ за:

1. осъществяване на търговска дейност на открито;
2. поставяне на сглобяеми, ламаринени и панелни гаражи, освен предвидените с ПУП или с частичен квартално-застроителен и силуетен план/ разработка; 
3. поставяне на къщички за домашни любимци/ животни и птици, и ограждения за тях;

4. ремонт на автомобили, изхвърлянето и изгарянето на гуми, пластмаси, смоли и други вещи и материали, създаващи предпоставки за замърсяване на околната среда;

5. капене и изливане на моторни масла;

6. складиране на предмети, вещи, строителни материали, дървен материал, дърва за огрев и други, освен в случаите и по реда на Наредбата за обществения ред на територията на община Пирдоп; 
7. изхвърляне на битови и строителни отпадъци, жарава, неугасени цигари и други огнеопасни предмети, както и образуване на нерегламентирани сметища; 
8. палене на огън, хвърлянето и възпламеняването на бомбички и други запалителни и избухливи предмети и смеси; 
9. монтирането на неестетични и опасни от противопожарна гледна точка огнища, барбекюта и други.

Чл.5. Забранява се поставянето на огради, отдаването под наем и разпореждането с определената прилежаща площ от етажните собственици.
Чл.6. Възстановяването на трайни настилки, нарушени от ремонтни дейности за ликвидиране на аварии, настъпили във водоснабдителната и канализационната мрежа, телефонната и друга мрежа в обхвата на определената прилежаща площ се извършва за сметка на етажните собственици.

Чл.7. Ако определени дейности в прилежащите пространства са  предизвикали замърсяване, отпадъците трябва да се отстранят веднага след приключване на дейността на определените за целта места.

Чл.8. Управителният съвет (управителят) е длъжен да създаде организация за незабавно отстраняване на снега по тротоарите и пространствата, прилежащи към сградите, както и премахването на ледените висулки и създаващите пречки за преминаване на пешеходци натрупвания от сняг.

Чл.9. Собствениците и обитателите са длъжни да не възпрепятстват работата на снегопочистващите машини, разчистващи публичните площи за обществено ползване, невключени в прилежащите площи на сградите в режим на етажна собственост.

Чл.10. (1) Два пъти годишно – пролетта (преди Възкресение Христово) и есента, управителният съвет (управителят) на етажната собственост организира основно почистване на прилежащата площ. Отпадъците се изхвърлят на определените места и се извозват от общинската администрация по график.

(2) Текущото почистване на прилежащата площ се извършва по ред, определен от Общото събрание на етажната собственост или Сдружението на собствениците
Глава трета

Контрол и санкции


Чл.11. (1) Собственик или обитател в сграда или отделен вход в режим на етажна собственост, който наруши правилата за използването и поддържането на прилежащата площ към сградата или входа, установени с тази наредба, освен  предотвратяването  на  имуществените щети
за негова сметка се наказва с глоба от 20 до 100 лв., когато е физическо лице, или с имуществена санкция от 150 до 350 лв., когато е юридическо лице.


(2) В случай, че не може еднозначно да бъде посочен нарушителя, отговорността се поема солидарно от всички живеещи в сградата.  
(3) Установяването на нарушенията, издаването, обжалването и изпълнението на наказателните постановления се извършват по реда на чл. 57 от Закона за управление на етажната собственост. 
Глава четвърта
Заключителни разпоредби

§ 1. Наредба се издава на основание чл.4, ал.4 от Закона за управление на етажната собственост и може да бъде изменяна, допълвана или променяна по реда на нейното приемане с решение на Общински съвет - Пирдоп.

§ 2. Разпоредбите на тази Наредба за сградите в режим на етажна собственост, за които е възможно отреждането на отделен урегулиран поземлен имот (УПИ) се отнасят за цялото УПИ.
§ 3. За неуредените с тази Наредба въпроси се прилагат разпоредбите на действуващото българско законодателство, както и нормативните актове на Общински съвет – Пирдоп.
§ 4. Изпълнението на Наредбата се възлага на кмета на общината.

§ 5. Настоящата Наредба е приета с Решение № 16 по Протокол № 2 от 25.02.2010 год. на Общински съвет – Пирдоп и влиза в сила от деня на приемането й.

§ 6. ( нов с Решение № 127/25.09.2025г. на ОбС-Пирдоп в сила от датата, определена в Решение на Съвета на Европейския съюз за приемането на еврото от Република България, прието в съответствие с чл.140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл.140, параграф 3 от Договора за функционирането на Европейския съюз)  Размерът на всички парични суми, посочен в български лева, се превалутира и закръглява в евро, съобразно реда по чл. 12 и чл. 13 от Закона за въвеждане на еврото в Република България











Приложение № 1











към чл.3, ал.1

З А Я В Л Е Н И Е

от

________________________________________________________________________

председател на управителен съвет/управител на етажната собственост в сграда,

намираща се в гр.Пирдоп, община Пирдоп, Софийска област

ул. ________________________________________ № ______, бл. _______, вх. ______

УВАЖАЕМА ГОСПОЖО КМЕТ,


В изпълнение на чл.2 от Наредба № 6 от 18 септември 2009 год. за определяне на прилежащата площ към сгради в режим на етажна собственост в квартали с комплексно застрояване, издадена на основание чл.4, ал.2 от Закона за управление на етажната собственост (ЗУЕС), публикувана в Държавен вестник, бр.78 от 02.10.2009 год., Ви уведомявам, че Общото събрание на етажната собственост, реши да ни бъде определена прилежаща площ на сградата с предназначение: ______________________________________________________________________
_______________________________________________ (описва се предназначението на прилежащата площ) и че същата се състои от _____ броя входа и _____ броя етажа.

Приложение: Копие от Протокола на общото събрание

                                                                                                 ЗАЯВИТЕЛ:









         ( _____________________ )

